Up-250/99
Natisni
Opravilna št.:
Up-250/99
Datum odločitve:
30. 5. 2000
ECLI:
ECLI:SI:USRS:2000:Up.250.99
Akt:
Ustavna pritožba A. A. zoper sklep Okrožnega sodišča v Ljubljani št. II P 674/95 z dne 12. 7. 1999, sklep Okrožnega sodišča v Ljubljani št. II P 674/95 z dne 22. 4. 1999 in sklep Višjega sodišča v Ljubljani št. I Cp 1223/98 z dne 3. 3. 1999 v zvezi s sodbo Okrožnega sodišča v Ljubljani št. II P 674/95 z dne 23. 1. 1998
Izrek:
Ustavna pritožba A. A. zoper sklep Okrožnega sodišča v Ljubljani št. II P 674/95 z dne 12. 7. 1999, sklep Okrožnega sodišča v Ljubljani št. II P 674/95 z dne 22. 4. 1999 in sklep Višjega sodišča v Ljubljani št. I Cp 1223/98 z dne 3. 3. 1999 v zvezi s sodbo Okrožnega sodišča v Ljubljani št. II P 674/95 z dne 23. 1. 1998 se zavrže.
Evidenčni stavek:
Ker pritožnica zoper izpodbijane sodne odločbe ni izčrpala pravnih sredstev, je Ustavno sodišče njeno ustavno pritožbo zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o pravdnem postopku (ZPP), 378., 400. čl.

Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
27. 9. 1999
Vrsta odločitve:
sklep
Vrsta rešitve:
zavrženje
Dokument:
US20180
Up-250/99
30. 5. 2000
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 30. maja 2000
s k l e n i l o :
Ustavna pritožba A. A. zoper sklep Okrožnega sodišča v Ljubljani št. II P 674/95 z dne 12. 7. 1999, sklep Okrožnega sodišča v Ljubljani št. II P 674/95 z dne 22. 4. 1999 in sklep Višjega sodišča v Ljubljani št. I Cp 1223/98 z dne 3. 3. 1999 v zvezi s sodbo Okrožnega sodišča v Ljubljani št. II P 674/95 z dne 23. 1. 1998 se zavrže.
O b r a z l o ž i t e v
1. V pravdnem postopku je sodišče z izpodbijano sodbo zavrnilo pritožničin tožbeni zahtevek za plačilo odškodnine. Višje sodišče je njeni pritožbi zavrglo kot prepozni, zavržena pa sta bila tudi revizija in predlog za vrnitev v prejšnje stanje.
2. Pritožnica v ustavni pritožbi, ki jo vlaga zoper vse v izreku navedene sodne odločbe, zatrjuje, da je odločitev sodišča, da zavrne odškodninski zahtevek zaradi zastaranja, napačna in nezakonita. Napačna naj bi bila tudi odločitev Višjega sodišča o zavrženju pritožbe, saj bi sodišče po pritožničinem mnenju moralo šteti njeno pritožbo za pravočasno ali pa dovoliti vrnitev v prejšnje stanje. Pritožnica zatrjuje kršitev pravice do enakega varstva pravic iz 22. člena Ustave in pravice do zasebne lastnine iz 33. člena Ustave.
3. V skladu z določbo prvega odstavka 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) se ustavna pritožba lahko vloži šele, ko so izčrpana vsa pravna sredstva.
4. Zoper sklep, s katerim sodišče druge stopnje zavrže vloženo pritožbo, je po določbi tretjega odstavka 400. člena tedaj veljavnega Zakona o pravdnem postopku (Uradni list SFRJ, št. 4/77 in naslednji - v nadaljevanju: ZPP) vselej dovoljena revizija.
Pritožnica zoper izpodbijani sklep, s katerim je Višje sodišče zavrglo njeni pritožbi zoper sodbo Okrožnega sodišča ni vložila revizije, pač pa je vložila revizijo zoper sodbo sodišča prve stopnje. Zoper sklep z dne 12. 7. 1999, s katerim je Okrožno sodišče vloženo revizijo zavrglo, in zoper sklep Okrožnega sodišča z dne 22. 4. 1999 o zavrženju predloga za vrnitev v prejšnje stanje je v skladu z določbo prvega odstavka 378. člena ZPP in pravnim poukom izpodbijanih sklepov dopustna pritožba. Pred izčrpanjem navedenih pravnih sredstev ustavna pritožba zoper izpodbijane sodne odločbe ni dopustna, zato jo je Ustavno sodišče zavrglo.
5. Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednik senata dr. Lojze Ude ter člana Franc Testen in dr. Dragica Wedam- Lukić.
Predsednik senata
dr. Lojze Ude